Diari Oficial de la Generalitat Valenciana


Sumari del DOGV 7321, del 21-07-2014 (2014/6867)

DECRET 118/2014, de 18 de juliol, del Consell, pel qual s'aprova el Reglament Orgànic i Funcional de la Conselleria de Governació i Justícia.
---------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2014/07/18/118/dof/vci/html**

### Dades del document

Número de DOGV
:   7321

Data del DOGV
:   21-07-2014

Secció del DOGV
:   I. DISPOSICIONS GENERALS

Número del document
:   2014/6867


Data del document
:   18-07-2014

Organisme emissor
:   Conselleria de Governació i Justícia

Tipus de document
:   Decret

Anàlisi jurídica

 Descriptors 

:   * Conselleria de Governació i Justícia
    * legislació
    * administració regional
    * reglament intern
    * organització administrativa

DECRET 118/2014, de 18 de juliol, del Consell, pel qual s'aprova el Reglament Orgànic i Funcional de la Conselleria de Governació i Justícia. [2014/6867]  
ÍNDEX  
Preàmbul  
Títol I. Disposicions generals  
Article 1. Competències  
Article 2. Òrgans superiors i centres directius  
Article 3. Substitucions del titular de la Conselleria i dels òrgans superiors i centres directius  
Títol II. De l'estructura i les funcions dels òrgans superiors i del nivell directiu  
Capítol I. De la persona titular de la conselleria  
Article 4. De les atribucions de la persona titular de la conselleria  
Article 5. Dels gabinets  
Capítol II. De la Secretaria Autonòmica de Governació  
Article 6. De la Secretaria Autonòmica de Governació  
Article 7. Dels òrgans directius  
Article 8. De la Direcció General de Seguretat i Protecció Ciutadana  
  
Article 9. De la Direcció General de Prevenció, Extinció d'Incendis i Emergències.  
Article 10. De la Direcció General de Desenrotllament Autonòmic  
Capítol III. De la Secretaria Autonòmica de Justícia  
Article 11. De la Secretaria Autonòmica de Justícia  
Article 12. De la Direcció General de Justícia  
Capítol IV. De la Subsecretaria  
Article 13. La Subsecretaria  
Article 14. La Secretaria General Administrativa  
Títol III. De l'organització territorial  
Article 15. Organització territorial  
Article 16. Direccions territorials  
Disposició transitòria  
Única. Règim transitori de les unitats i llocs de treball  
Disposició derogatòria  
Única. Normativa derogada  
Disposicions finals  
Primera. Habilitació per al desplegament reglamentari  
Segona. Entrada en vigor  
  
  
PREÀMBUL  
  
El passat 12 de juny, per mitjà del Decret 9/2014, del president de la Generalitat, es va derogar el Decret 19/2012, de 7 de desembre, pel qual es determinen les conselleries en què s'organitza l'Administració de la Generalitat, reestructurant determinades competències atribuïdes a la Conselleria de Governació i Justícia.  
En virtut d'eixa redistribució competencial, es va aprovar el Decret 88/2014, de 13 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, i regula en el títol IX la Conselleria de Governació i Justícia.  
D'altra banda, després de l'acord aconseguit per l'Estat i la Generalitat, en la sessió plenària de 5 de novembre de 2013, de la Comissió Mixta de Transferències Administració de l'Estat-Generalitat, el Consell de Ministres va aprovar el Reial Decret 981/2013, de 13 de desembre, sobre traspàs de funcions de l'Administració de l'Estat a la Generalitat en matèria d'expedició del títol de gestor administratiu. Això va derivar necessàriament en la modificació del Decret 194/2012, de 21 de desembre, del Consell, pel qual es va aprovar el Reglament Orgànic i Funcional de la Conselleria de Governació i Justícia, per mitjà del Decret 35/2014, de 7 de març, del Consell.  
Així mateix, resulta convenient arreplegar i unir determinades funcions en matèria de modernització de l'Administració i millora de la qualitat dels servicis públics, sense perjuí de les competències que en esta matèria puguen correspondre a la conselleria competent en matèria de tecnologies de la informació.  
Per tot això, és necessària l'aprovació d'un reglament orgànic i funcional de la mencionada Conselleria de Governació i Justícia que, adaptat al nou organigrama, determine les funcions que s'atribuïxen als òrgans superiors i centres directius que la componen, així com a les unitats administratives de rang superior que se n'adscriuen a cada un, i es considera convenient, per raons de claredat i tècnica normativa, substituir íntegrament el reglament aprovat pel Decret 194/2012, de 21 de desembre, modificat, al seu torn, pel Decret 35/2014, de 7 de març, del Consell.  
Per tot això, de conformitat amb el que establix la Llei 5/1983, de 30 de desembre, del Consell, a proposta del conseller de Governació i Justícia i amb la deliberació prèvia del Consell, en la reunió del dia 18 de juliol de 2014,  
  
  
DECRETE  
  
TÍTOL I  
Disposicions generals  
  
Article 1. Competències  
La Conselleria de Governació i Justícia és el departament del Consell al qual correspon exercir les competències en matèria d'interior, protecció civil, gestió de la Unitat del Cos Nacional de Policia adscrita a la Comunitat Valenciana, prevenció, extinció d'incendis i gestió de les competències en matèria de situacions d'emergència, desenrotllament estatutari, consultes populars i electorals, relacions amb la professió titulada de gestor administratiu, justícia, col·legis professionals, fundacions, associacions, registres i notariat, unions de fet i mediació.  
  
  
Article 2. Òrgans superiors i centres directius  
Sota la dependència de la persona titular del departament, la Conselleria de Governació i Justícia està integrada pels òrgans superiors i centres directius següents:  
1. Secretaria Autonòmica de Governació.  
2. Secretaria Autonòmica de Justícia.  
3. Subsecretaria.  
4. Direcció General de Seguretat i Protecció Ciutadana.  
5. Direcció General de Prevenció, Extinció d'Incendis i Emergències.  
6. Direcció General de Desenrotllament Autonòmic.  
7. Direcció General de Justícia.  
  
Article 3. Substitucions del titular de la conselleria i dels òrgans superiors i centres directius  
En els casos d'absència o malaltia del titular de la conselleria serà aplicable el que disposa l'article 12.1.i de la Llei del Consell.  
  
Fins que es resolga la substitució, les funcions d'aquell o aquella com a titular del departament, exceptuant-ne les que li corresponen com a membre del Consell, seran exercides temporalment pels titulars de les secretaries autonòmiques, la subsecretaria i les direccions generals, seguint l'orde previst en l'article 2 d'este reglament.  
Este orde serà aplicable, així mateix, als efectes de la seua substitució, per a les secretaries autonòmiques, la subsecretaria i les direccions generals.  
El que establixen els paràgrafs anteriors s'entén sense perjuí del que, si és el cas, dispose el conseller mitjançant una resolució.  
  
  
TÍTOL II  
De l'estructura i les funcions dels òrgans   
superiors i del nivell directiu  
  
CAPÍTOL I  
De la persona titular de la conselleria  
  
Article 4. De les atribucions de la persona titular de la conselleria  
1. La persona titular de la Conselleria de Governació i Justícia és l'òrgan jeràrquic superior del departament, i exercix totes les atribucions conferides per la Llei del Consell, així com qualsevol altra que li atorgue l'ordenament jurídic en l'àmbit competencial assignat a la Conselleria de Governació i Justícia.  
2. La persona titular de la conselleria, sota l'autoritat superior del Consell, assumix la representació orgànica de la Conselleria de Governació i Justícia davant de qualsevol classe d'institucions públiques i privades.  
  
Article 5. Dels gabinets  
1. El gabinet de la persona titular de la conselleria és la unitat de suport, assessorament i assistència immediata al titular del departament, de qui depén directament.  
2. El gabinet de la persona titular de la conselleria té a càrrec seu el manteniment de les relacions del titular del departament amb els alts òrgans i institucions de la Generalitat, de l'Estat i de les altres administracions públiques. També té a càrrec seu les relacions informatives i amb els mitjans de comunicació, així com el desenrotllament de totes les funcions que se li encomanen, sense perjuí de les competències assignades a la Secretària Autonòmica de Comunicació.  
3. Depenent funcionalment de la persona titular de la conselleria i orgànicament de la subsecretaria, a la Subdirecció General del Gabinet Tècnic li corresponen les funcions concernents a assessorament tècnic, informes, estudis, documentació i seguiment parlamentari.  
  
4. La Subdirecció General del Gabinet Tècnic s'estructura en els servicis següents:  
a) Servici d'Informes i Activitat Parlamentària, al qual correspon assessorar, d'acord amb criteris de competència tècnica i des d'una perspectiva pluridisciplinària, la persona titular del departament, elaborar i analitzar la informació i documentació sobre les matèries pròpies de la conselleria, preparant els informes i estudis tècnics i les memòries necessaris, proposar i tramitar les actuacions de la conselleria relacionades amb l'activitat parlamentària.  
b) Servici de Documentació, Publicacions i Estadística Departamental, al qual correspon gestionar les bases de dades documentals d'interés per a la conselleria, col·laborar en el tractament, l'organització i la recuperació de la documentació rellevant per al desenrotllament de les funcions d'assessorament corresponents a la Subdirecció General, proposar i elaborar publicacions i estadístiques en matèria de la conselleria.  
  
  
CAPÍTOL II  
De la Secretaria Autonòmica de Governació  
  
Article 6. De la Secretaria Autonòmica de Governació  
1. La Secretaria Autonòmica de Governació, sota la dependència de la persona titular de la conselleria, i de conformitat amb allò que disposa l'article 68 de la Llei del Consell, dirigix i coordina els centres directius i les unitats administratives integrades en estos últims, que s'adscriuen sota la seua dependència.  
2. Assumix les competències que li atribuïx l'article 68 de la Llei del Consell en matèria d'interior, protecció civil, gestió de la Unitat del Cos Nacional de Policia adscrita a la Comunitat Valenciana, prevenció i extinció d'incendis i gestió de les competències en matèria de situacions d'emergència, desenrotllament de l'Estatut d'Autonomia de la Comunitat Valenciana, consultes populars i electorals, i relacions amb la professió titulada de gestor administratiu a l'efecte d'exercir les funcions traspassades a la Generalitat per l'Administració General d'Estat a través del Reial Decret 981/2013, de 13 de desembre.  
3. Li correspon impulsar i coordinar la consecució dels programes i l'execució dels projectes que exercisquen els centres directius que estiguen sota la seua dependència, i controlat i supervisat el compliment dels objectius.  
4. Li correspon, així mateix, resoldre els recursos que s'interposen contra les resolucions dels centres directius que estiguen sota la seua dependència i els actes dels quals no esgoten la via administrativa.  
  
Article 7. Dels òrgans directius  
Sota la dependència del conseller/a i de la Secretaria Autonòmica de Governació es troben els òrgans directius següents:  
1. Direcció General de Seguretat i Protecció Ciutadana.  
2. Direcció General de Prevenció, Extinció d'Incendis i Emergències.  
3. Direcció General de Desenrotllament Autonòmic.  
  
Article 8. De la Direcció General de Seguretat i Protecció Ciutadana  
  
1. La Direcció General de Seguretat i Protecció Ciutadana exercix les competències establides en l'article 70 de la Llei del Consell, així com les restants previstes en l'ordenament jurídic, i, en especial, les següents:  
a) La direcció i gestió de les polítiques de la Generalitat en matèria de seguretat pública i protecció ciutadana.  
b) La direcció i gestió de les polítiques relacionades amb la formació i selecció de les policies locals i els bombers, la formació dels servicis essencials i complementaris d'emergències i de la Unitat del Cos Nacional de Policia adscrita a la Comunitat Valenciana, així com la direcció i gestió de l'organisme que té assumides les competències en esta matèria.  
c) La investigació, el desenrotllament i la innovació en matèria de seguretat i emergències a través de l'organisme que té assumides les competències en matèria de formació i selecció.  
d) La gestió i realització d'altres activitats formatives en matèria de seguretat, emergències i protecció ciutadana.  
e) La coordinació i selecció de policies locals a la Comunitat Valenciana, així com el nomenament de representants en els tribunals.  
  
f) Estudi, assessorament i elaboració del desplegament normatiu en matèria de policies locals de la Comunitat Valenciana.  
g) La competència en matèria d'espectacles, establiments públics i activitats recreatives, en el marc del que establix la normativa en vigor.  
  
h) En relació amb la Unitat del Cos Nacional de Policia adscrita a la Comunitat Valenciana, li correspon la direcció i gestió derivades de Llei Orgànica 2/1986, de 13 de març, de Forces i Cossos de Seguretat, així com de l'acord administratiu de col·laboració subscrit entre el Ministeri de l'Interior i la Generalitat en matèria policial i l'exercici de les competències en matèria de personal i operativa dels membres de la dita unitat.  
  
i) Té, així mateix, encomanada la gestió en matèria d'ajuda a les víctimes del terrorisme, així com les iniciatives en reconeixement d'elles.  
2. La Direcció General de Seguretat i Protecció Ciutadana s'estructura de la manera següent:  
2.1. La Unitat del Cos Nacional de Policia adscrita a la Comunitat Valenciana.  
La Unitat del Cos Nacional de Policia adscrita a la Comunitat Valenciana depén orgànicament del Ministeri d'Interior i funcionalment de la Conselleria de Governació i Justícia. Té a càrrec seu les funcions i atribucions assenyalades en l'article 38.1 de la Llei Orgànica 2/1986, de 13 de març, de Forces i Cossos de Seguretat, i contingudes en l'acord de col·laboració subscrit amb el Ministeri d'Interior a l'empara del que establix el Reial Decret 221/1991, de 22 de febrer, i n'exercix el comandament, la coordinació i el control operatiu a través de la direcció de la unitat.  
2.2. Servici de Seguretat Pública, amb les funcions següents:  
a) Exercir les funcions en matèries de selecció dels policies locals i nomenament de representants de tribunals.  
b) Coordinar la policia local a la Comunitat Valenciana.  
c) Elaborar els informes preceptius de cobertura de funcionaris interins en els cossos de la policia local, així com l'assessorament jurídic en matèria de policies locals.  
d) Gestionar els expedients de concessió de distincions i condecoracions al mèrit policial dels cossos de la policia local i de la Unitat del Cos Nacional de Policia adscrita a la Comunitat Valenciana.  
  
e) Gestionar les actuacions de coordinació dels cossos de la policia local.  
f) Estudiar i elaborar la normativa en matèria de policia local.  
g) Convocar i assistir tècnicament al Gabinet Tècnic de Coordinació de Policies Locals de la Comunitat Valenciana.  
h) Convocar i assistir tècnicament a la Comissió de Coordinació de Policies Locals de la Comunitat Valenciana.  
i) Assessorar en matèria de policia local.  
j) Gestionar el Registre de Policies Locals.  
k) Assistir tècnicament i administrativament la Unitat del Cos Nacional de Policia adscrita a la Comunitat Valenciana.  
l) Gestionar i tramitar els assumptes relatius al règim de personal i mitjans de la unitat adscrita.  
M. Qualsevol altra que se li encomane en relació amb les matèries que li són pròpies.  
2.3. Servici de Formació en Seguretat i Emergències, amb les funcions següents:  
a) Gestió de l'Institut Valencià de Seguretat Pública i Emergències (IVASPE).  
b) Gestionar i impartir la formació de les policies locals, del personal de la Unitat del Cos Nacional de Policia adscrita a la Comunitat Valenciana i dels servicis essencials i complementaris d'intervenció davant d'emergències.  
c) Gestionar i desenrotllar altres activitats formatives en matèria de seguretat pública, emergències, protecció civil i ciutadana.  
d) Dissenyar i gestionar el pla anual de formació per al personal de seguretat i emergències.  
e) Tramitar els expedients d'homologació dels cursos que es realitzen en matèria de seguretat i emergències.  
f) Estudiar i proposar la realització de convenis per a la formació en matèria de seguretat i emergències.  
g) La coordinació dels estudis i investigacions en matèria de seguretat i emergències.  
h) Estudiar i elaborar la normativa de l'IVASPE.  
i) Qualsevol altra que se li encomane en relació amb les matèries que li són pròpies.  
2.4. Servici d'Espectacles i Establiments Públics, amb les funcions següents:  
a) Emetre l'informe tècnic preceptiu respecte al compliment de les condicions generals tècniques exigides en les llicències i efectuar visites de comprovació i inspecció tècnica a espectacles públics, activitats recreatives i establiments públics.  
b) Tramitar els expedients d'autorització de les activitats i espectacles extraordinaris, així com de les activitats singulars o excepcionals.  
  
c) Proposar el nomenament o la designació, a la Direcció General de Seguretat i Protecció Ciutadana, dels presidents, delegats governatius, assessors i veterinaris de les places de bous, segons el que preveu la normativa específica en vigor.  
d) Tramitar els expedients sancionadors previstos en la Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics, i l'adopció de mesures de policia i provisionals, així com sobre espectacles taurins.  
  
e) Tramitar els expedients de reducció o ampliació de l'horari de tancament de la Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics.  
  
f) Tramitar els expedients d'autorització de sessions per a menors d'edat de la Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics.  
  
g) Tramitar els expedients d'autorització per a la celebració de proves esportives, marxes, marxes ciclistes i altres esdeveniments a què es referix l'annex II del reial decret pel qual s'aprova el Reglament General de Circulació per a l'aplicació i el desenrotllament del text articulat de la Llei sobre Trànsit i Circulació de Vehicles de Motor.  
h) Tramitar els expedients per al visat i l'aprovació del cartell de les condicions específiques d'admissió.  
i) Inscripció de les empreses i els establiments destinats a la realització d'espectacles públics i activitats recreatives, en el registre previst en la Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics, sense perjuí de la competència d'altres departaments.  
j) Coordinar els òrgans de les direccions territorials amb competències delegades en matèria d'espectacles i establiments públics i activitats recreatives.  
k) Informació i coordinació amb els ajuntaments en la matèria atribuïda al servici.  
l) Autorització dels festejos taurins tradicionals i espectacles taurins, d'acord amb la seua normativa d'aplicació.  
m) Convocatòria, tramitació i elaboració de les acreditacions del servici específic d'admissió.  
n) Qualsevol altra que se li encomane per llei en relació amb les matèries que li són pròpies.  
  
Article 9. De la Direcció General de Prevenció, Extinció d'Incendis i Emergències  
1. La Direcció General de Prevenció, Extinció d'Incendis i Emergències exercix les competències establides en l'article 70 de la Llei del Consell, així com les restants previstes en l'ordenament jurídic i, en especial, les següents:  
a) La direcció i gestió de les polítiques de la Generalitat en matèria de protecció civil, prevenció i extinció d'incendis forestals, segons el que establix la Llei 3/1993, de 9 de desembre, de la Generalitat, Forestal de la Comunitat Valenciana; la Llei 13/2010, de 23 de novembre, de la Generalitat, de Protecció Civil i Gestió d'Emergències; la Llei 7/2011, d'1 d'abril, de la Generalitat, dels Servicis de Prevenció, Extinció d'Incendis i Salvament de la Comunitat Valenciana, i tota la normativa aplicable, en coordinació amb altres administracions públiques.  
  
b) La direcció i gestió de les polítiques de protecció preventiva de les forests o terrenys forestals de la Comunitat Valenciana, incloent-hi les actuacions en infraestructures de prevenció i extinció d'incendis, així com la investigació de causes i realització d'anàlisis estadístiques sobre incendis forestals.  
c) Fomentar la participació ciutadana en matèria de prevenció d'incendis forestals.  
d) Establir i gestionar les polítiques de prevenció en l'ús públic i recreatiu de les forests, amb l'establiment de les mesures cautelars necessàries per a això.  
e) La planificació, direcció, gestió i coordinació de la vigilància davant del risc d'incendis forestals.  
f) La direcció i gestió de polítiques d'informació i conscienciació ciutadana en matèria de prevenció d'incendis.  
g) L'estímul de la col·laboració científica i acadèmica, així com el seguiment i la participació en projectes internacionals en matèria de prevenció i extinció d'incendis forestals.  
h) L'elaboració de les mesures necessàries per a la recuperació de l'operativitat de les infraestructures de prevenció i extinció afectades per un incendi forestal.  
i) La detecció i extinció d'incendis forestals.  
j) Així mateix, li correspon la competència en matèria de protecció civil i gestió d'emergències en el marc del que establix la Llei 13/2010, de 23 de novembre, de la Generalitat, de Protecció Civil i Gestió d'Emergències.  
k) La direcció i gestió de la comanda del Consell de Seguretat Nuclear a la Generalitat.  
l) La direcció i gestió de la participació de la Generalitat en els consorcis de bombers.  
m) Les que en un futur puga encomanar-li el titular de la conselleria per delegació de les pròpies o per desenrotllament i complement de la normativa vigent.  
2. La Direcció General de Prevenció, Extinció d'Incendis i Emergències s'estructura de la manera següent:  
2.1. Subdirecció General d'Emergències i Planificació.  
1. La Subdirecció General té atribuïdes totes les funcions de coordinació dels servicis d'emergències, així com les labors d'atenció i informació ciutadana davant de qualsevol situació d'emergència i la coordinació amb altres administracions públiques. Igualment, li correspon l'avaluació i l'anàlisi de les situacions d'emergència que comprén l'elaboració i actualització dels plans de prevenció en emergències, així com protocols d'actuació en les situacions d'emergències en el marc de competències previst en la Llei 13/2010, de 23 de novembre, de la Generalitat, de Protecció Civil i Gestió d'Emergències, elaboració de la normativa, preparació d'informes i estudis d'avaluació de riscos, així com totes les funcions orientades a la formació i sensibilització ciutadana en protecció civil, campanyes institucionals, informació ciutadana i cursos de formació.  
2. Així mateix, assumix funcions de gestió de la intervenció urgent dels servicis operatius davant de situacions d'emergències, de l'atenció del Telèfon Únic d'Emergència Europeu 112 Comunitat Valenciana, facilitant als servicis operatius d'urgència i emergència el sistema informàtic i de comunicacions d'utilització comuna, i facilitar, coordinar i gestionar l'accés dels servicis d'intervenció a la Xarxa de Comunicacions d'Urgències i Emergències de la Generalitat.  
3. Igualment, li correspon dur a terme funcions de coordinació i gestió en matèria de prevenció i extinció d'incendis segons el que s'establix en la Llei 3/1993, de 9 de desembre, de la Generalitat, Forestal de la Comunitat Valenciana, i en tota la normativa aplicable, així com la planificació, direcció i coordinació de la vigilància davant del risc d'incendis forestals, i totes les funcions orientades a la formació i sensibilització ciutadana en matèria de prevenció i extinció d'incendis, campanyes institucionals, informació ciutadana i cursos de formació.  
  
4. La Subdirecció General per al compliment de les seues atribucions té assignats els servicis següents:  
4.1. Servici d'Emergències, amb les funcions següents:  
a) Organitzar i supervisar el desplegament territorial del servici d'emergències de la Generalitat a la Comunitat Valenciana.  
b) Gestionar les labors derivades de l'encàrrec de funcions firmat entre la Generalitat i el Consell de Seguretat Nuclear per a la vigilància radiològica ambiental de l'entorn de la central nuclear de Cofrentes, així com la inspecció de les instal·lacions radiològiques.  
c) Gestió de la sala d'emergències de la Generalitat, per al compliment de les funcions assignades per l'article 57 de la Llei 13/2010, de 23 de novembre, de la Generalitat, de Protecció Civil i Gestió d'Emergències, tant en situació ordinària com en cas d'emergències.  
  
d) Articular les actuacions de l'estructura tècnica del personal de la Direcció General de Prevenció, Extinció d'Incendis i Emergències en situacions d'emergència.  
e) Participar en el desplegament reglamentari de la Llei 13/2010, de 23 de novembre, de la Generalitat, de Protecció Civil i Gestió d'Emergències, en aquelles matèries competència del servici.  
f) Gestió tècnica de la Comissió de Seguretat Radiològica de la Comunitat Valenciana.  
g) Gestionar subvencions, convenis i acords de col·laboració amb les institucions i proveïdors de servicis, a fi de coordinar la informació i les actuacions en les tres fases de l'emergència (preemergència, emergència i postemergència).  
h) Qualsevol altra que se li encomane en relació amb les matèries que li són pròpies.  
4.2. Servici de Planificació, amb les funcions següents:  
a) Elaborar i actualitzar els plans de protecció civil.  
b) Gestionar les aportacions econòmiques de la Generalitat als consorcis provincials de bombers.  
c) Informar, avaluar, elaborar plans i assessorar en matèria de prevenció de riscos, i realitzar totes les actuacions que siguen necessàries per a executar les funcions del centre directiu.  
d) Gestionar les línies de subvenció i els convenis de col·laboració amb les associacions i el voluntariat de protecció civil.  
e) Gestionar els registres autonòmic de plans d'autoprotecció, del voluntariat de protecció civil, i del personal de bombers de la Comunitat Valenciana.  
f) Coordinar amb l'IVASPE l'organització i el desenrotllament dels cursos de formació dirigits als servicis d'emergències.  
g) Qualsevol altra que se li encomane en relació amb les matèries que li són pròpies.  
4.3. Servici de Prevenció i Extinció, amb les funcions següents:  
  
a) La direcció tècnica de la prevenció contra els incendis forestals.  
  
b) Vigilància fixa i mòbil.  
c) Potenciació del voluntariat.  
d) Silvicultura preventiva.  
e) Infraestructures de prevenció.  
f) Informació estadística i investigació de causes i motivacions.  
g) Gestionar, dins de l'àmbit de les competències, els recursos humans i materials d'extinció d'incendis forestals de la Generalitat.  
  
h) Qualsevol altra que se li encomane en relació amb les matèries que li són pròpies.  
Article 10. De la Direcció General de Desenrotllament Autonòmic  
1. La Direcció General de Desenrotllament Autonòmic exercix les competències establides en l'article 70 de la Llei del Consell, així com les restants previstes en l'ordenament jurídic, i, en especial, les següents:  
a) Promoure, dirigir i orientar les iniciatives legislatives del desenrotllament de l'Estatut d'Autonomia de la Comunitat Valenciana i dirigir i gestionar totes les actuacions encaminades a la recuperació, desenrotllament, impuls, potenciació i divulgació del dret foral civil valencià, així com impulsar i gestionar els organismes i les institucions implicats en el dit desenrotllament, i, en especial, la Comissió de Codificació Civil Valenciana i el seu òrgan assessor, l'Observatori de Dret Civil Valencià, amb l'objecte d'establir les bases per a l'elaboració d'un codi civil valencià, en desplegament del que disposa l'article 49.1.2 de l'Estatut d'Autonomia. Impulsar, així mateix, totes les actuacions de distinta naturalesa a la legislativa que dimanen de l'Estatut d'Autonomia per al seu desenrotllament. Estos organismes quedaran adscrits a la Conselleria de Governació i Justícia i sota la dependència d'esta direcció general.  
b) Promoure convenis de col·laboració destinats a la investigació, promoció i divulgació del dret foral civil valencià.  
c) Impulsar i promoure, en coordinació amb l'administració local, quan així corresponga, la creació de tots aquells organismes que requerisca el desenrotllament de l'Estatut d'Autonomia o que estiguen relacionats amb el desenrotllament i la promoció de l'autogovern.  
d) Promoure i impulsar el desenrotllament de l'Estatut d'Autonomia de la Comunitat Valenciana i l'autogovern en col·laboració amb les administracions locals i els departaments implicats. Col·laborar en totes les matèries relacionades amb les esmentades qüestions, informant i donant suport en estes a l'Administració autonòmica de la Comunitat Valenciana.  
e) Col·laborar en les polítiques d'assumpció i transferències de competències previstes en l'Estatut d'Autonomia de la Comunitat Valenciana.  
f) Promoure les actuacions i polítiques orientades a la plena igualtat i solidaritat entre comunitats autònomes.  
g) La direcció i gestió de les polítiques de la Generalitat destinades a la promoció de l'autogovern i el seu desenrotllament.  
h) Fomentar convenis de col·laboració orientats a la promoció, coneixement, aprofundiment i consolidació de l'autogovern.  
i) Promoure i impulsar actuacions encaminades a revalorar i difondre els senyals d'identitat del poble valencià reconeguts en l'Estatut d'Autonomia, així com totes les iniciatives orientades a vetlar per la protecció i defensa de la identitat i els valors i interessos del poble valencià i el respecte a la diversitat cultural de la Comunitat Valenciana, en desplegament del que disposa l'article 12 de l'Estatut d'Autonomia.  
  
j) Promoure i gestionar, en col·laboració amb la resta d'administracions públiques implicades, la formació ciutadana en els valors, el patrimoni històric i cultural i les tradicions del poble valencià sobre els quals es basa el nostre autogovern. En especial, fomentar la divulgació i investigació d'institucions tradicionals com ara el Tribunal de les Aigües de l'Horta de València.  
k) Impulsar propostes encaminades a aconseguir una major presència i representació de la Comunitat Valenciana i els seus interessos en les institucions de l'Estat amb representació territorial.  
l) Mantindre amb la professió titulada de gestor administratiu les relacions necessàries a l'efecte d'exercir les funcions traspassades a la Generalitat per l'Administració General de l'Estat a través del Reial Decret 981/2013, de 13 de desembre.  
M. La gestió de les competències atribuïdes a la Generalitat en matèria de consultes populars i electorals, en el marc de la Llei Orgànica del Règim Electoral General i la Llei Electoral Valenciana  
2. La Direcció General de Desenrotllament Autonòmic s'estructura de la manera següent:  
2.1 Subdirecció General de Desenrotllament Autonòmic i Processos Electorals.  
La Subdirecció General té atribuïda la coordinació dels servicis adscrits, la coordinació externa amb altres administracions públiques en matèria de desenrotllament autonòmic i processos electorals, i la representació de la Direcció General en les tasques que se li encomanen.  
  
En matèria de consultes populars i electorals, gestiona les funcions atribuïdes en les esmentades matèries i, en especial, realitza el seguiment dels processos electorals; elabora anàlisis estadístiques, estudis comparatius i avaluació de processos electorals i consultes populars i electorals; realitza propostes de desenrotllament legislatiu del sistema de consultes populars municipals, d'acord amb allò legalment establit; i proposa tècniques que optimitzen el funcionament de les infraestructures i mitjans ofimàtics destinats al seguiment electoral.  
La Subdirecció General, per al compliment de les seues atribucions, té assignats els servicis següents:  
2.2.1. Servici de Dret Foral i Seguiment Legislatiu, amb les funcions següents:  
a) Estudi, informe i propostes de desenrotllament estatutari.  
b) Informar i donar suport a l'Administració autonòmica de la Comunitat Valenciana en matèria de desenrotllament estatutari i promoció de l'autogovern.  
c) Informar respecte de les mesures previstes en l'article 18 de l'Estatut d'Autonomia, per a fer-ne possible el desenrotllament, així com en la resta de casos en què estiguen previstes mesures d'esta naturalesa en l'Estatut d'Autonomia.  
d) Estudis, anàlisis comparatives, avaluació i informes sobre dret comparat.  
e) Coordinació amb els servicis corresponents de les administracions locals i departaments en què incidisquen les iniciatives legislatives de desenrotllament estatutari.  
f) Documentació, publicacions, comunicació i compilació, així com crear, sistematitzar i custodiar l'arxiu.  
g) Promocionar la investigació i l'estudi del dret foral valencià.  
  
h) Promoure les iniciatives legislatives pertinents per a la recuperació i el desenrotllament del dret foral civil valencià, i establir els criteris i les directrius que permeten l'adaptació a les necessitats socials i econòmiques de la Comunitat Valenciana.  
i) Elaborar els informes necessaris per a donar suport a este iniciatives, incloent-hi les anàlisis pertinents sobre dret comparat.  
j) Gestionar la Comissió de Codificació Civil Valenciana i el seu corresponent òrgan assessor, l'Observatori de Dret Civil Valencià.  
  
k) Dur a terme les actuacions derivades de l'exercici de les funcions relacionades amb la convocatòria i el desenrotllament de les proves per a l'obtenció del títol de gestor administratiu i amb l'expedició del títol de gestor administratiu, en els termes previstos pel Reial Decret 981/2013, de 13 de desembre, sobre traspàs de funcions de l'Administració de l'Estat a la Generalitat en matèria d'expedició del títol de gestor administratiu.  
l) Qualsevol altra que se li encomane en relació amb les matèries que li són pròpies.  
2.2.2. Servici d'Avaluació, Coordinació i Divulgació, amb les funcions següents:  
a) Estudi, anàlisi i concreció de les funcions la transferència o el desenrotllament de les quals es considere necessari.  
b) Col·laboració, preparació, estudi i elaboració dels informes que sustenten les sol·licituds necessàries per a verificar les transferències que es determinen, sempre dins del marc establit en l'article 150.2 de la Constitució espanyola i de conformitat amb el procediment legalment establit.  
c) Preparació dels convenis de col·laboració amb la resta de les administracions en matèria de la seua competència.  
d) Igualment, li correspon la funció d'informar, assessorar i donar suport a la representació en la Comissió Mixta de Transferències.  
e) El disseny i seguiment de les campanyes informatives, o de divulgació i imatge, aprofundiment i promoció de la identitat, valors, cultura, història i institucions pròpies de la Comunitat Valenciana, en col·laboració amb els centres directius.  
f) Gestió de les publicacions relacionades amb estos objectius.  
g) Preparació i elaboració d'aquells convenis destinats a la divulgació i la promoció de l'autogovern, així com de la identitat, valors, cultura, història i institucions pròpies de la Comunitat Valenciana.  
  
h) Elaborar i coordinar plans de formació i divulgació en matèria de desenrotllament estatutari o de promoció d'autogovern.  
i) Igualment, es desenrotllaran plans de formació a fi d'impartir cursos en matèria d'autogovern i desenrotllament estatutari en l'ensenyança primària i secundària, en col·laboració amb la conselleria competent en matèria d'educació.  
j) Estudiar, impulsar i proposar la creació d'organismes i institucions que dimanen de l'Estatut d'Autonomia, així com tots aquells instituts, organismes o centres d'investigació orientats a promoure i desenrotllar l'autogovern, d'acord amb les funcions establides en el reglament orgànic d'esta conselleria.  
k) Qualsevol altra que se li encomane en relació amb les matèries que li són pròpies.  
  
  
CAPÍTOL III  
De la Secretaria Autonòmica de Justícia  
  
Article 11. De la Secretaria Autonòmica de Justícia  
La Secretaria Autonòmica de Justícia assumix les competències que li atribuïx l'article 68 de la Llei del Consell en matèria d'infraestructures judicials, gestió i formació del personal al servici de l'Administració de Justícia, planificació de l'oficina judicial, justícia gratuïta, víctimes del delicte, col·legis professionals, associacions, fundacions, registres i notariat, unions de fet i mediació.  
La Secretaria Autonòmica de Justícia està integrada per la Direcció General de Justícia.  
  
Article 12. De la Direcció General de Justícia  
1. La Direcció General de Justícia és el centre directiu de la Secretaria Autonòmica de Justícia, al qual corresponen les competències en matèria de relacions amb la justícia, infraestructures judicials, gestió i formació del personal al servici de l'Administració de Justícia, planificació de l'Oficina Judicial, justícia gratuïta, atenció a víctimes de delicte, col·legis professionals, associacions, fundacions, registres i notariat, unions de fet i mediació.  
2. Corresponen a la direcció general les competències següents:  
  
a) Dirigir, impulsar, coordinar i executar les competències que han sigut atribuïdes a la Generalitat en l'àmbit de l'Administració de Justícia, en aplicació de l'Estatut d'Autonomia, de la Llei Orgànica del Poder Judicial i de l'article 69.3 de la Llei del Consell, en particular les relatives a relacions amb la justícia, infraestructures judicials i gestió d'unitats, servicis tècnics de suport als òrgans jurisdiccionals, gestió de recursos humans, formació del personal al servici de l'Administració de Justícia, planificació de l'oficina judicial i justícia gratuïta.  
  
b) Organitzar, executar i controlar la política de la Generalitat en matèria d'atenció a la víctima del delicte a través de la xarxa d'oficines d'atenció a les víctimes del delicte i relacions amb els òrgans judicials de la Comunitat Valenciana.  
c) Implantar, desenrotllar i impulsar, en tots els àmbits, mesures encaminades a la desjudicialització de conflictes, així com mecanismes alternatius de resolució d'estos.  
d) Dirigir, impulsar, coordinar i executar les competències que han sigut atribuïdes a la Generalitat, en aplicació de l'Estatut d'Autonomia i de les normes sectorials corresponents, en matèria de col·legis professionals, associacions, fundacions, unions de fet, registres i notariat.  
  
3. De la Direcció General de Justícia depén la Subdirecció General de Justícia, que s'estructura en els servicis següents, als quals corresponen les funcions que, així mateix, s'indica:  
3.1. Servici de Gestió d'Unitats, Planificació de l'Oficina Judicial, al qual corresponen les funcions següents:  
a) Dissenyar, organitzar i coordinar les unitats processals de suport directe, els servicis comuns processals, les unitats administratives necessàries i les oficines comunes de suport.  
b) Elaborar la proposta de les relacions de llocs de treball de les oficines judicials i de les unitats administratives, així com la seua modificació.  
c) Elaborar els estudis i la programació de la planta judicial i demarcació.  
d) Gestionar les competències que la Llei Orgànica del Poder Judicial i la resta de normativa atorguen a la Generalitat en matèria de justícia de pau.  
e) Gestionar les relacions amb les organitzacions sindicals i els processos electorals dels representants dels empleats públics de l'Administració de justícia.  
f) Exercir la secretaria de la mesa sectorial de justícia i comissions tècniques dependents d'esta, i les secretaries dels comités de seguretat i salut, sector justícia, de les províncies d'Alacant, Castelló i València.  
  
g) Gestionar el pla d'acció social dels funcionaris de l'Administració de Justícia dependents de la Generalitat.  
h) Gestionar les incidències del personal funcionari i laboral de l'administració del Consell destinat en edificis judicials.  
i) Tramitar els expedients de responsabilitat patrimonial derivats de les competències transferides en l'àmbit de l'Administració de Justícia.  
  
j) Determinar i planificar les necessitats de mitjans materials i informàtics dels òrgans de l'Administració de Justícia i de les prescripcions tècniques per als contractes de servicis, subministraments i manteniment.  
k) Planificar i executar els projectes de modernització de l'Administració de Justícia a la Comunitat Valenciana.  
3.2. Servici d'Entitats Jurídiques, al qual corresponen les funcions següents:  
a) Elaborar el règim jurídic, proposta de resolució i registre de les fundacions, dels col·legis professionals i dels consells valencians de col·legis professionals sotmesos a la competència de la Generalitat.  
  
b) Donar suport tècnic i administratiu al Protectorat de Fundacions de la Generalitat.  
c) Revisar i preparar el depòsit dels comptes anuals i plans d'actuació de les fundacions i dels comptes anuals de les associacions declarades d'utilitat pública, sotmeses a la competència de la Generalitat.  
  
d) Elaborar informes economicocomptables i efectuar l'assessorament economicocomptable en matèria de fundacions i d'associacions declarades d'utilitat pública.  
e) Instruir els expedients de declaració i revocació d'utilitat pública.  
  
f) Elaborar el règim jurídic en matèria de les associacions sotmeses a la competència de la Generalitat.  
g) Coordinar les unitats territorials del Registre Autonòmic d'Associacions, d'Alacant, Castelló i València.  
h) Elaborar el règim jurídic i gestionar el Registre Administratiu d'Unions de Fet de la Comunitat Valenciana.  
i) Tramitar els nomenaments de notaris i registradors i elaborar el decret del Consell de nomenament, així com realitzar l'estudi i la proposta de fixació de les demarcacions notarials i registrals.  
3.3. Servici de Formació i Justícia Gratuïta, al qual corresponen les funcions següents:  
a) Gestionar les indemnitzacions derivades de l'assistència jurídica en el torn d'ofici i en l'assistència lletrada al detingut.  
b) Donar suport tècnic i administratiu a la Comissió de Justícia Gratuïta de València i exercir la coordinació amb les comissions de justícia gratuïta d'Alacant i Castelló.  
c) Proposar, gestionar i realitzar el seguiment dels convenis i acords de cooperació en matèria de justícia i, en especial, per a la formació de jutges, magistrats, fiscals i secretaris judicials, així com de professionals relacionats amb l'Administració de Justícia (advocats, procuradors, etc.).  
d) Proposar, gestionar i realitzar el seguiment dels plans de formació del personal transferit al servici de l'Administració de Justícia.  
  
e) Gestionar les línies de subvenció en matèria de justícia.  
f) Gestionar i realitzar el seguiment de les mesures encaminades a la desjudicialització de conflictes, així com dels mecanismes alternatius de resolució d'estos que s'acorde implantar o desenrotllar.  
  
g) Gestionar i realitzar el seguiment de la política de la Generalitat en matèria d'atenció a la víctima del delicte.  
  
3.4. Servici de Recursos Humans del Personal de l'Administració de Justícia, al qual corresponen les funcions següents:  
a) Gestionar el registre de personal funcionari al servici de l'Administració de justícia que presta servicis a la Comunitat Valenciana.  
  
b) Tramitar la provisió de llocs de treball, els nomenaments del personal funcionari interí i els expedients de modificacions de llocs.  
  
c) Gestionar els concursos d'àmbit nacional per a la provisió de llocs de treball en l'àmbit de la Comunitat Valenciana.  
d) Tramitar les situacions administratives, les sol·licituds de compatibilitat i els expedients disciplinaris del personal de l'Administració de Justícia.  
e) Exercir el control del compliment del calendari anual i de la jornada i l'horari establits i la incapacitat temporal del personal funcionari al servici de l'Administració de Justícia.  
f) Elaborar les propostes de resolució dels recursos administratius en matèria de personal.  
g) Gestionar la nòmina i les seues incidències, realitzar els estudis i elaborar els informes sobre costos econòmics del personal i expedir els certificats relacionats amb les retribucions i base de cotització.  
h) Coordinar les unitats administratives en les matèries relacionades amb este servici.  
i) Participar en els processos selectius per a l'ingrés en els cossos de funcionaris de l'Administració de Justícia en l'exercici de les competències atribuïdes.  
  
  
CAPÍTOL IV  
De la Subsecretaria  
  
Article 13. La Subsecretaria  
1. Sota la dependència directa de la persona titular de la conselleria, la Subsecretaria té atribuïdes les competències i funcions establides per l'article 69 de la Llei del Consell, les que li atribuïsquen altres normes i les que li encomane el titular del departament.  
En particular, li corresponen les següents:  
a) Dirigir i coordinar els servicis generals i les dependències comunes de la conselleria.  
b) Gestionar la tramitació i coordinació dels convenis i acords de col·laboració de la Conselleria, així com supervisar els expedients de contractació que gestionen altres centres directius, excepte aquells respecte dels quals els seus titulars tinguen delegades les facultats per a la seua realització.  
c) Elaborar la proposta de l'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.  
d) Dissenyar, executar i mantindre actualitzats els programes d'informació i gestió econòmica de la conselleria, i establir les directrius per a la gestió correcta de gastos i ingressos i la utilització òptima dels recursos.  
e) Tramitar els expedients de contractació.  
f) Gestionar els gastos de personal de la conselleria i tramitar les incidències de nòmina.  
g) Realitzar estudis tècnics i de dret comparat, així com recopilar documentació sobre matèries de competència de la conselleria.  
  
h) Emetre informes sobre els assumptes que hagen de sotmetre's al Consell, al president de la Generalitat o a altres òrgans, quan això siga preceptiu o així ho dispose el conseller.  
i) Demanar l'emissió dels informes jurídics preceptius, tal com disposen els articles 42 i 43 de la Llei del Consell.  
j) Elaborar estudis i anàlisis relatius a la racionalització i reorganització, tant de l'estructura organitzativa de la conselleria com dels procediments de gestió que s'hi realitzen, i coordinar els treballs que en esta matèria elaboren altres òrgans o unitats del departament.  
  
k) Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb el que establixen les disposicions i instruccions dictades pels òrgans competents.  
  
l) Elaborar, emetre informes i proposar disposicions sobre matèries del seu àmbit funcional, així com dictar resolucions, instruccions i ordes de servici en assumptes de la seua competència.  
2. Per a l'execució de les esmentades funcions, de la Subsecretaria depén la Secretaria General Administrativa.  
  
Article 14. La Secretaria General Administrativa  
1. Adscrita a la Subsecretaria, la Secretaria General Administrativa, de conformitat amb allò que disposa l'article 73 de la Llei del Consell, és la unitat amb la màxima jerarquia de nivell administratiu de la conselleria, que presta suport a la Subsecretaria i, sota la seua autoritat, atén i gestiona la totalitat dels servicis generals de la conselleria.  
2. La Secretaria General Administrativa s'estructura de la manera següent:  
2.1. Servici de Contractació i Assumptes Generals, amb les funcions següents:  
a) Assessorar en la planificació, programació, seguiment i avaluació de les inversions de la conselleria.  
b) Anàlisi, disseny, determinació i ordenació de criteris en relació amb les contractacions que s'efectuen.  
c) Estudiar, preparar i formalitzar els expedients de contractació de la conselleria.  
d) Elaboració d'informes, propostes de resolució i la resta d'incidències que es deriven dels contractes.  
e) Realitzar estudis, propostes i actuacions que afecten l'organització dels assumptes generals de la conselleria.  
f) Vetlar pel funcionament correcte del registre general d'entrada i eixida de documents i de l'arxiu general de la conselleria.  
g) Gestionar els assumptes generals, com ara règim interior, parc mòbil, sense perjuí de les competències que tinga atribuïdes la conselleria competent en esta matèria, així com el manteniment d'instal·lacions i altres de similars.  
h) Gestionar les adquisicions de material de tipus general necessari per al funcionament normal de la conselleria.  
i) Coordinació del Registre Únic de Factures (RUF).  
j) Control i seguiment de la facturació de la conselleria.  
q) Qualsevol altra que se li encomane en relació amb les matèries que li són pròpies.  
2.2. Servici de Programació i Gestió Econòmica, amb les funcions següents:  
a) Elaboració de l'avantprojecte dels pressupostos de la conselleria.  
  
b) Tramitar les modificacions pressupostàries.  
c) Tramitar i formalitzar els ingressos que s'originen per les activitats dels distints centres directius de la conselleria.  
d) Control i seguiment de l'execució pressupostària i econòmica de tots els programes pressupostaris de la conselleria i gestionar el corresponent a direcció i servicis generals.  
e) Emetre informes dels avantprojectes de llei, projectes de disposicions generals, resolucions o convenis de la conselleria amb repercussió en el gasto públic.  
f) Coordinació i seguiment de les distintes caixes pagadores de la conselleria, així com la comptabilització dels comptes justificatius dels fons de caixa fixa gestionats pels centres directius de la conselleria.  
  
g) Supervisió de l'activitat de gestió economicopressupostària que realitzen altres unitats de la conselleria.  
h) Tramitar les incidències relatives a la gestió econòmica del personal adscrit al departament.  
i) Gestió de nòmines.  
j) Qualsevol altra funció relativa a la gestió econòmica o pressupostària.  
2.3. Servici Coordinació i Suport Tècnic, amb les funcions següents:  
  
a) Coordinar els servicis de gestió administrativa de les direccions territorials de la conselleria.  
b) Coordinar i impulsar la tramitació dels projectes normatius, així com col·laborar-ne amb les direccions generals en l'elaboració.  
  
c) Racionalització dels procediments administratius en coordinació amb la resta de departaments de la conselleria.  
d) Assistència tècnica a les direccions generals per a la preparació de convocatòries de subvencions, així com per a la implantació de procediments de gestió.  
e) Coordinació, seguiment, supervisió i impuls de la tramitació dels convenis de col·laboració i la seua remissió al Registre de Convenis.  
  
f) Estudi i proposta sobre normalització de documents administratius.  
g) Supervisió i revisió dels expedients corresponents als assumptes que s'hagen d'elevar a la Comissió de Secretaris Autonòmics i Subsecretaris i al Consell per a la seua aprovació o coneixement, preparació de l'informe de la Subsecretària i trasllat dels acords al centre directiu corresponent de la conselleria.  
h) Tramitació de la publicació de normes i actes de la conselleria en els diaris oficials.  
i) Assistència tècnica i administrativa a la Comissió de Codificació Civil Valenciana, Observatori de Dret Civil Valencià i qualsevol altre organisme adscrit a esta conselleria, sense perjuí que puguen delegar-se estes funcions.  
j) Qualsevol altra que li siga encomanada en relació amb les matèries que li són pròpies.  
2.4. Servici de Recursos Humans i Gestió Administrativa, amb les funcions següents:  
a) Tramitació dels procediments de responsabilitat patrimonial.  
  
b) Tramitar reclamacions administratives prèvies a l'exercici d'accions civils.  
c) Gestió del personal de la conselleria.  
d) Preparar les propostes de les relacions de llocs de treball de la conselleria i les seues actualitzacions.  
e) Elaboració d'estudis sobre les plantilles de personal de les distintes unitats de la conselleria.  
f) Elaboració d'informes i propostes de resolució respecte dels recursos administratius i reclamacions prèvies en matèria de personal.  
  
g) Tramitació dels procediments disciplinaris.  
h) Tramitació de les situacions del personal.  
i) Custòdia i manteniment dels expedients de personal.  
j) Gestió i tramitació de queixes i suggeriments.  
k) Estudi dels processos, estructures i mètodes de treball.  
l) Direcció i supervisió de les actuacions tendents a la millora de la qualitat en els procediments i servicis públics, i dels instruments generals aplicables per a la seua modernització.  
m) Vetlar pel compliment de la normativa en matèria de personal.  
  
n) Direcció i supervisió de les mesures de simplificació, reducció de càrregues administratives i accés electrònic en els procediments administratius de la Conselleria en el Gestor Únic de Continguts de la Generalitat (GUC).  
o) Vetlar pel compliment de la normativa en matèria de protecció de dades de caràcter personal i en matèria de seguretat de la informació.  
  
p) Gestionar i tramitar les propostes dels ciutadans en el Portal de la Transparència de la Generalitat (Portal GV Oberta) relacionades amb les matèries que es corresponguen amb l'àmbit competencial de la conselleria.  
q) Gestió i tramitació de les sentències judicials fermes.  
r) Seguiment i anàlisi de les reclamacions interposades per a l'abonament dels interessos de demora.  
s) Coordinació del projecte GE-FACTURA.  
t) Gestió patrimonial dels béns afectes a la Conselleria.  
u) Qualsevol altra que li siga encomanada en relació amb les matèries que li són pròpies.  
2.5. Servici d'Infraestructures i de Supervisió de Projectes, amb les funcions següents:  
a) Verificar que s'han tingut en compte les disposicions de caràcter legal o reglamentari, així com la normativa tècnica que siga aplicable a cada tipus d'avantprojecte i projecte d'obra, igual que a les seues modificacions.  
b) Examinar que els preus dels materials i de les unitats d'obra són els adequats per a l'execució del contracte.  
c) Proposar a l'òrgan de contractació criteris i orientacions de caràcter tècnic per a la seua inclusió, si és el cas, en la circular, norma o instrucció corresponent.  
d) En general, totes les funcions relatives a projectes d'obres previstes en la legislació de contractes de les administracions públiques i aquelles altres funcions que se li encomanen en matèria de la seua competència, sempre que no estiguen expressament atribuïdes a altres servicis.  
e) Coordinar, supervisar i, si és el cas, col·laborar en els projectes d'obres de la Conselleria de Governació i Justícia i les labors professionals dels tècnics contractats per al desenrotllament dels treballs.  
f) Gestionar el funcionament i realitzar el seguiment dels manteniments dels edificis o instal·lacions de la Conselleria de Governació i Justícia, i procurar la racionalització i optimització de recursos, amb especial atenció al desenrotllament sostenible i la reducció del gasto energètic.  
g) Estudiar el mercat immobiliari per a proposar les contractacions que resulten més avantatjoses a la Conselleria de Governació i Justícia.  
  
h) Determinar la memòria funcional dels edificis o instal·lacions de la Conselleria de Governació i Justícia i realitzar el seguiment i la coordinació de tots els assumptes relacionats amb la seguretat laboral en els edificis en funcionament.  
i) Qualsevol altra que li siga encomanada en relació amb les matèries que li són pròpies.  
  
  
TÍTOL III  
De l'organització territorial  
  
Article 15. Organització territorial  
1. Com a expressió del principi de desconcentració administrativa, la conselleria s'organitza territorialment en servicis centrals, que estenen la seua competència a tot l'àmbit de la Comunitat Valenciana, i en direccions territorials, amb competència d'àmbit provincial.  
2. En cada una de les capitals de les províncies d'Alacant, Castelló i València hi ha una direcció territorial, que actua sota la dependència orgànica de la Subsecretaria i amb competència en el territori de la respectiva província.  
3. Funcionalment, les direccions territorials depenen de les distintes direccions generals de la conselleria, segons l'índole de la matèria.  
  
  
Article 16. Direccions territorials  
1. Al capdavant de cada direcció territorial està el director/a territorial, amb el caràcter de representant permanent de la conselleria en el seu respectiu territori.  
2. El director/a territorial és l'òrgan de relació ordinària i regular entre les unitats, centres i dependències territorials i els servicis centrals del departament.  
3. A cada director/a territorial, dins del seu àmbit territorial, li correspon l'exercici de les funcions següents:  
a) Exercir la direcció de tots els servicis, programes i activitats que realitzen els servicis, seccions, unitats i negociats i la resta de centres dependents o integrats en la direcció territorial.  
b) Vetlar per l'adequada realització i execució de les funcions pròpies de la conselleria en el seu àmbit territorial.  
c) Exercir les funcions que li atribuïxen les disposicions vigents, així com les que expressament li deleguen els centres directius competents.  
  
  
DISPOSICIÓ TRANSITÒRIA  
  
Única. Règim transitori de les unitats i llocs de treball  
Les unitats i llocs de treball de nivell administratiu continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria, sense perjuí de la competència per a resoldre dels òrgans als quals els ha sigut atribuïda, i la seua retribució es realitzarà a càrrec dels mateixos crèdits pressupostaris. Tot això fins que es duguen a terme les modificacions o actuacions que hi corresponga en el marc de la normativa vigent en matèria de funció pública per a l'adequació de la nova estructura orgànica i sense perjuí que, posteriorment, siguen aprovades les relacions de llocs de treball adaptades a esta. Així mateix, des del moment de l'entrada en vigor d'este decret, es podran produir els canvis d'adscripció de les unitats administratives que corresponga, de conformitat amb la reorganització efectuada.  
  
  
  
DISPOSICIÓ DEROGATÒRIA  
  
Única. Normativa derogada  
Queden derogades totes les disposicions del mateix rang o d'un rang inferior que s'oposen a este decret i, en especial, el Decret 194/2012, de 21 de desembre, del Consell, pel qual es va aprovar el Reglament Orgànic i Funcional de la Conselleria de Governació, i el Decret 35/2014, de 7 de març, del Consell, de modificació del Decret 194/2012, de 21 de desembre, del Consell.  
  
  
DISPOSICIONS FINALS  
  
Primera. Habilitació per al desplegament reglamentari  
Es faculta la persona titular de la Conselleria de Governació i Justícia per a dictar totes les disposicions que requerisca el desplegament i l'execució d'este decret, en compliment del que disposa la Llei del Consell.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
El Campello, 18 de juliol de 2014  
  
El president de la Generalitat,  
ALBERTO FABRA PART.  
  
El conseller de Governació i Justícia,  
LUIS SANTAMARÍA RUIZ.


Còpia Permalink ELI